Diari Oficial de la Generalitat Valenciana


Sumari del DOGV 2715, del 25-03-1996 (1996/837721)

ORDRE d'11 de març de 1996, de la Conselleria de Cultura, Educació i Ciència, per la qual es convoca la concessió de beques per a esportistes d'elit i subvencions destinades a clubs esportius de la Comunitat Valenciana amb participació en competicions oficials internacionals i/o de màxima categoria nacional d'esport no professional.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/11/(2)/dof/vci/html**

### Dades del document

Número de DOGV
:   2715

Data del DOGV
:   25-03-1996

Secció del DOGV
:   DISPOSICIONS GENERALS

Número del document
:   1996/837721


Data del document
:   11-03-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE d'11 de març de 1996, de la Conselleria de Cultura, Educació i Ciència, per la qual es convoca la concessió de beques per a esportistes d'elit i subvencions destinades a clubs esportius de la Comunitat Valenciana amb participació en competicions oficials internacionals i/o de màxima categoria nacional d'esport no professional.   
D'acord amb el que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana.  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana estableix, en l'article 15, el suport i la tutela de l'esport d'elit, especialment el no professional.  
La Conselleria de Cultura, Educació i Ciència, en la labor de promoció i difusió de l'esport, ha de procurar la continuïtat dels esportistes d'elit, així com col·laborar amb les entitats esportives de la Comunitat Valenciana que participen en competicions oficials de caràcter nacional i internacional.  
A fi de promocionar aquesta àrea esportiva de manera que es permeta i s'afavorisca el perfeccionament en el rendiment dels esportistes d'elit i els clubs esportius com a símbols representatius de la Comunitat Valenciana, la Direcció General de l'Esport de la Conselleria de Cultura, Educació i Ciència ha establit aquest règim d'ajudes que s'ajusten als criteris de concurrència, publicitat i objectivitat en la seua concessió.  
En virtut d'això, i d'acord amb el que estableixen l'article 35 de la Llei 5/1983, de 30 de desembre, del Govern Valencià, els articles 15, 16 i 17 de la Llei 4/1993, de l'Esport de la Comunitat Valenciana, i el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i el Decret 108/1992, de 6 de juliol, del Govern Valencià, pel qual es regula la concessió de beques,  
DISPOSE  
Primer  
Convocar la concessió de subvencions a clubs esportius de la Comunitat Valenciana per un import global màxim de setanta milions de pessetes (92.654.904 PTA), a càrrec del capítol IV de la secció 09, servei 09 i programa 457.10, línia 4.04, dels Pressupostos de la Generalitat Valenciana per a 1996.  
Segon  
Convocar la concessió de beques per a esportistes d'elit de la Comunitat Valenciana per un import global màxim de trenta milions de pessetes (30.024.617 PTA), a càrrec del capítol IV de la secció 09, servei 09, programa 457.10 i línia 4.04 dels Pressupostos de la Generalitat Valenciana per a 1996.  
Tercer  
L'import de les beques per a esportistes serà de 500.000 pessetes com a màxim, i es valoraran les sol·licituds realitzades correctament d'acord amb els criteris establits en les bases d'aquesta ordre.  
Les subvencions a clubs seran distribuïdes entre els qui ho sol·liciten correctament d'acord amb els criteris establits en les bases d'aquesta ordre.  
Quart  
Aprovar les bases per les quals es regula la convocatòria de beques per a esportistes d'elit que figura com a annex I i les bases per les quals es regula la convocatòria de subvencions a clubs que figura com a annex II a aquesta ordre.  
DISPOSICIONS FINALS  
Primera  
Per a l'adequat desenvolupament i execució del que disposa aquesta ordre, es faculta el director general de l'Esport per a dictar les resolucions necessàries per a la seua aplicació.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, a comptar del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà comunicació prèvia a la Conselleria de Cultura, Educació i Ciència.  
Tot això, de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 11 de març de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Bases per les quals es regula la concessió de beques per a esportistes d'elit de la Comunitat Valenciana  
Primera. Objecte i beneficiaris de les beques per a esportistes d'elit  
1.1 Les beques per a esportistes d'elit objecte d'aquesta convocatòria tindran com a finalitat donar suport a la pràctica esportiva i facilitar la millora del rendiment dels esportistes d'elit de la Comunitat Valenciana que demostren qualitats i dedicació especials, i estaran dirigides tant a la participació en esdeveniments esportius com al perfeccionament tècnic i l'assoliment d'un major desenvolupament en la seua especialitat esportiva durant la temporada 1995/96.  
1.2 Podran sol·licitar aquestes beques els esportistes que complisquen els requisits següents:  
1.2.1 Tenir la condició de valencià d'acord amb el que disposa l'Estatut d'Autonomia de la Comunitat Valenciana.  
1.2.2 Estar qualificat com a esportista d'elit segons els criteris establits en l'ordre de 4 de maig de 1995, de la Conselleria de Cultura (DOGV núm. 2.505).  
1.2.3 Estar vinculat a entitats esportives radicades a la Comunitat Valenciana, en actiu i en possessió de la corresponent llicència d'una federació esportiva de la Comunitat Valenciana.  
Quan no existisca la federació esportiva de la Comunitat Valenciana corresponent, s'acreditarà la pertinença a la federació espanyola.  
1.2.4 Estar integrat dins de qualsevol dels equips nacionals o autonòmics reconeguts per cada una de les federacions espanyoles o de la Comunitat Valenciana, o haver participat en alguna de les activitats previstes per a cada un d'aquells equips.  
1.2.5 Acreditar l'obtenció de resultats esportius de rellevància a nivell nacional o internacional en competicions oficials durant l'última temporada esportiva i fins al moment d'entrada en vigor d'aquesta ordre, en categoria absoluta o en la immediatament inferior.  
1.2.6 No disposar d'ingressos superiors a 2.000.000 de pessetes en l'últim exercici econòmic per conceptes derivats de la pràctica de la seua modalitat esportiva.  
Segona. Desestimació o minoració de la beca  
Podrà ser motiu de minoració o desestimació de la beca la constància que el sol·licitant disposa de suficients subvencions, ajudes o altres mitjans de finançament per al desenvolupament de la seua activitat esportiva.  
Tercera. Sol·licituds i documentació  
3.1 Les sol·licituds podran presentar-se a les direccions territorials d'Alacant, Castelló o València, al Registre General de la Conselleria de Cultura, Educació i Ciència, als centres d'informació de l'Oficina d'Informació, Iniciatives i Reclamacions de la Generalitat Valenciana o a qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.2 El termini de presentació de sol·licituds serà de 30 dies naturals, a comptar de l'endemà de la publicació d'aquesta ordre en el Diari Oficial de la Generalitat Valenciana.  
3.3 Una vegada finalitzat el termini, s'exposarà públicament als taulers d'anuncis de la Conselleria de Cultura, Educació i Ciència i als de les direccions territorials d'Alacant, Castelló i València, la relació de les sol·licituds presentades, amb indicació als sol·licitants de les possibles deficiències de documentació que hauran d'esmenar en el termini de 10 dies, amb l'advertiment que, en cas de deixar passar el termini sense esmenar-les, el seu expedient serà arxivat.  
3.4 Les sol·licituds s'hauran d'efectuar per mitjà d'una instància adreçada a la Conselleria de Cultura, Educació i Ciència, segons el model que figura com a annex III a aquesta ordre.  
3.5 En la sol·licitud s'hauran d'indicar totes aquelles altres subvencions o ajudes que s'hagen sol·licitat o que hagen sigut atorgades per altres administracions o ens públics o privats.  
3.6 La sol·licitud de beca per a esportista d'elit anirà acompanyada dels següents documents:  
a) Historial esportiu certificat per la federació autonòmica corresponent, correctament emplenat segons el model que figura com a annex IV a aquesta ordre, que reculla la participació i els resultats de l'esportista durant les temporades 1994/95 i 1995/96 fins a la data de presentació de les sol·licituds.  
b) En modalitats o proves esportives d'equip, certificat de la federació o del club corresponent que acredite que l'esportista ha format part de l'alineació de la selecció nacional o equip titular en un percentatge mínim del 50% del nombre d'encontres disputats, o haver estat alineat en l'últim partit del campionat.  
c) Còpia del DNI i NIF.  
d) Còpia de la llicència esportiva en vigor.  
e) Programa d'activitats i despeses previstes en la temporada 1995/96.  
f) Full de dades bancàries del beneficiari, a l'efecte de tramitació de la beca.  
3.7 L'admissió a tràmit d'una sol·licitud de beca no generarà cap compromís de concessió.  
3.8 La sol·licitud es considerarà desestimada si la resolució no es produeix en el període de tres mesos des de l'acabament del termini de presentació d'instàncies.  
Quarta. Valoració de les sol·licituds  
4.1 Per a la concessió de beques als esportistes d'elit, es tindran en compte:  
a) Els resultats obtinguts en la totalitat de les competicions oficials en què haja participat l'esportista durant les temporades 1994/95 i 1995/96, en modalitat individual o d'equip, segons l'ordre següent:  
- Nivell A (Campionat del Món / Jocs Olímpics  
- Nivell B (Campionat d'Europa Absolut / Campionat del Món Júnior  
- Nivell C (Campionat d'Europa Júnior / Campionat d'Espanya Absolut / Jocs del Mediterrani / Jocs Iberoamericans  
- Nivell D (Campionat d'Espanya Júnior / Campionat d'Espanya per Autonomies Absolut / Campionat d'Espanya de Clubs Júnior/ Campionat d'Espanya Universitari  
- Nivell E (Campionat d'Espanya per Autonomies Júnior / Campionat d'Espanya de Clubs Júnior / Campionat d'Espanya Universitari  
- Nivell F (Campionat Autonòmic Absolut / Altres encontres i competicions d'àmbit internacional  
- Nivell G (Campionat Autonòmic Júnior / Altres encontres i competicions d'àmbit nacional  
En el cas dels esportistes amb llicència per un club que obtinga subvenció en aquesta convocatòria, no es valoraran les competicions oficials internacionals i/o de màxima categoria nacional en què figure com a esportista inscrit.  
b) La classificació de la modalitat esportiva segons el que preveu la base primera de l'ordre de 4 de maig de 1995 de la Conselleria de Cultura (DOGV núm. 2.505).  
c) La implantació i la incidència de la modalitat esportiva practicada en el conjunt de la Comunitat Valenciana segons la classificació obtinguda pel nombre de llicències i entitats de la federació autonòmica.  
4.2 Per a l'estudi i la valoració de les sol·licituds presentades es constituirà una comissió tècnica formada por quatre representants de la Direcció General de l'Esport i un representant per cada una de les direccions territorials de Cultura i Educació de Castelló, València i Alacant.  
4.3 Una vegada finalitzats els terminis previstos en la base anterior, la Direcció General de l'Esport disposarà de 90 dies per a convocar la comissió d'avaluació, procedir a l'estudi i a la valoració de les sol·licituds i elevar les propostes al conseller de Cultura, Educació i Ciència per a la seua resolució.  
4.4 La concessió o desestimació de beques a esportistes d'elit serà comunicada per la Direcció General de l'Esport als interessats, i també s'exposarà públicament als taulers d'anuncis de la Conselleria de Cultura, Educació i Ciència i als de les direccions territorials d'Alacant, Castelló i València.  
Cinquena. Obligacions dels beneficiaris  
5.1 Els beneficiaris de beques per a esportistes d'elit estan obligats a:  
5.1.1 Justificar documentalment la seua participació en competicions durant la temporada 1995/96 i la realització de la despesa realitzada derivada d'aquestes.  
5.1.2 Comunicar l'obtenció de subvencions o ajudes per a la mateixa finalitat procedents d'altres administracions o d'ens públics o privats.  
5.1.3 El sotmetiment a les actuacions de control financer que corresponen a la Intervenció General en relació amb les ajudes concedides.  
5.2 Quedarà sense efecte la concessió de la beca, després de l'audiència a la persona interessada, si, durant aquest any, no es realitza l'activitat que en motivà la concessió, si deixen de posseir-se els requisits que es van exigir o si s'incompleixen, sense causa que ho justifique, les condicions establides en aquesta convocatòria.   
Sisena. Relació amb la Generalitat Valenciana  
6.1 La concessió i l'aprofitament de la beca objecte d'aquesta convocatòria quan el beneficiari siga un empleat de la Generalitat Valenciana, funcionari o laboral, no modificarà la seua relació laboral amb aquesta.  
6.2 La concessió i l'aprofitament de la beca objecte d'aquesta convocatòria quan el beneficiari no mantinga cap relació amb la Generalitat Valenciana, no implicarà cap vinculació laboral o administrativa amb la Conselleria de Cultura, Educació i Ciència.  
Setena. Justificació de les beques a esportistes d'elit  
7.1 Per a la percepció de la beca, els beneficiaris hauran de presentar la documentació següent:  
a) Declaració de despeses derivades de la seua activitat esportiva durant la temporada 1995/96 segons el model que figura com a annex 5 a aquesta resolució, acompanyada amb els justificants originals de la despesa.  
b) Informe d'activitats realitzades en l'actual temporada.  
c) Fotocòpia del document d'ingrés del IRPF de l'exercici immediatament anterior o, en el seu cas, declaració jurada del sol·licitant de no estar obligat a declarar.  
7.2 Les beques es destinaran exclusivament a despeses de la temporada 1995/96 i derivats de l'activitat esportiva del beneficiari, tals com millora tècnica o física, participació en esdeveniments esportius, compra de material tècnic, etc.  
7.3. El termini de justificació finalitzarà el 15 de setembre de l'any en curs.  
Vuitena. Seguiment de les beques  
La Conselleria de Cultura, Educació i Ciència es reserva el dret a realitzar un seguiment de les activitats subvencionades en aquesta convocatòria, i podrà exigir una explicació detallada de les despeses produïdes, fins i tot amb prova documental fins a un any després de finalitzar les activitats. Així mateix podrà suspendre qualsevol beca concedida quan segons el seu parer hi haja per part de l'esportista o del club beneficiari incompliment de les obligacions contretes o es produïsca alguna modificació substancial en els fins previstos.  
Novena. Reintegrament de la beca  
Serà procedent el reintegrament de les quantitats percebudes i l'exigència dels interessos de demora des del moment del pagament de les beques en els casos previstos en la Llei d'Hisenda Pública de la Generalitat Valenciana.  
ANNEX II  
Bases por les quals es regula la concessió de subvencions destinades a clubs esportius de la Comunitat Valenciana amb participació en competicions oficials internacionals i/o de màxima categoria nacional d'esport no professional.  
Primera. Objecte i beneficiaris de les subvencions a clubs esportius  
1.1 Les subvencions a clubs esportius objecte d'aquesta convocatòria tindran com a finalitat donar suport a la participació en competicions oficials de caràcter internacional i/o nacional, i s'adreçaran al finançament de les despeses d'arbitratges, desplaçaments i allotjament de les expedicions o altres despeses derivades de l'organització, manteniment i gestió dels clubs de la temporada esportiva 1995/96.  
1.2 Podran sol·licitar aquestes subvencions els clubs esportius de la Comunitat Valenciana que complisquen els següents requisits:  
1.2.1 Estar inscrit en el Registre d'Entitats Esportives de la Comunitat Valenciana.  
1.2.2 Estar inscrit amb equips de categoria absoluta o sènior, durant la temporada esportiva 1995/96, en alguna de les competicions que es detallen a continuació:  
- Competicions oficials internacionals d'esports individuals que competisquen en modalitat d'equip.  
- Competicions oficials internacionals d'esports col·lectius.  
- Competicions oficials de màxima categoria nacional d'esports col·lectius.  
Segona. Desestimació o minoració de la subvenció  
Podrà ser motiu de minoració o desestimació de la subvenció la constància de disposar de suficients subvencions, ajudes o altres mitjans de finançament, per part del sol·licitant, per al desenvolupament de la seua activitat esportiva.  
Així mateix, la quantia de la subvenció a clubs d'elit no podrà ser, en cap cas, superior al 30% del pressupost econòmic d'ingressos i despeses de la temporada 1995/96.  
Tercera. Sol·licituds i documentació  
3.1 Les sol·licituds podran presentar-se a les direccions territorials d'Alacant, Castelló o València, al Registre General de la Conselleria de Cultura, Educació i Ciència, als centres d'informació de l'Oficina d'Informació, Iniciatives i Reclamacions de la Generalitat Valenciana o a qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.2 El termini de presentació de sol·licituds serà de 15 dies naturals, a comptar de l'endemà de la publicació d'aquesta ordre en el Diari Oficial de la Generalitat Valenciana.  
3.3 Una vegada finalitzat el termini, s'exposarà públicament als taulers d'anuncis de la Conselleria de Cultura, Educació i Ciència i als de les direccions territorials d'Alacant, Castelló i València, la relació de les sol·licituds presentades, amb indicació als sol·licitants de les possibles deficiències de documentació que hauran d'esmenar en el termini de 10 dies, amb l'advertiment que, en cas de deixar passar el termini sense esmenar-les, el seu expedient serà arxivat.  
3.4 Les sol·licituds s'hauran d'efectuar per mitjà d'una instància adreçada a la Conselleria de Cultura, Educació i Ciència, segons el model que figura com a annex III a aquesta ordre.  
3.5 En la sol·licitud s'hauran d'indicar totes aquelles altres subvencions o ajudes que s'hagen sol·licitat o que hagen sigut atorgades per altres administracions o ens públics o privats.  
3.6 La sol·licitud de subvenció a clubs anirà acompanyada dels següents documents:  
a) Certificat de la federació espanyola corresponent en què s'especifique la qualificació oficial de la competició internacional o de màxima categoria nacional, el nombre de partits disputats tant en qualitat d'equip local com de visitant, la relació d'esportistes inscrits en la competició i la classificació obtinguda pel club sol·licitant en l'esmentada competició en la temporada 1994/95, segons el model que figura com a annex 7.  
Per als clubs que participen per primera vegada en competicions de màxima categoria nacional durant la temporada 1995/96, el certificat anirà referit a la seua participació durant aquesta temporada i s'especificarà aquesta situació en l'esmentat certificat, així com el nombre total d'equips inscrits en la competició i el nombre de partits que disputarà el club com a equip local o com a visitant.  
b) Pressupost econòmic d'ingressos i despeses corresponent a l'exercici 1996 o, si no n'hi ha, a la temporada esportiva 1995/96, amb un certificat firmat pel secretari i amb el vistiplau del president, que l'esmentat pressupost ha sigut aprovat per l'assemblea general del club.  
c) Projecte esportiu que reculla la informació relativa a l'estructura de l'entitat respectiva i els equips i llicències esportives per categories de què disposa.  
3.7 L'admissió a tràmit d'una sol·licitud de subvenció no generarà cap compromís de concessió d'aquella.  
3.8 La sol·licitud es considerarà desestimada si la resolució no es produeix en el termini de tres mesos des de l'acabament del termini de presentació d'instàncies.  
Quarta. Condicions prèvies a l'obtenció de la subvenció  
4.1 La percepció de les subvencions a clubs d'elit estarà condicionada al fet que el beneficiari acredite, en el moment de la sol·licitud de la subvenció, estar al corrent de les seues obligacions tributàries i amb la Seguretat Social, en els termes que disposa l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
Cinquena. Valoració de les sol·licituds  
5.1 Per a la concessió de subvencions a clubs es tindrà en compte:  
a) Classificació obtinguda en la competició oficial de màxima categoria nacional i en la competició internacional en què haja participat durant la temporada 1994/95, per l'ordre següent:   
- Nivell A ( Campionat del Món  
- Nivell B ( Campionat d'Europa Absolut  
- Nivell C ( Campionat Oficial de Màxima Categoria Nacional Absolut  
b) Nombre de partits disputats en cada una de las competicions valorades en l'apartat anterior.  
c) Classificació de la modalitat esportiva segons el que preveu la base primera de l'ordre de 4 de maig de 1995, de la Conselleria de Cultura (DOGV núm. 2.505).  
d) La implantació i incidència de la modalitat esportiva practicada en el conjunt de la Comunitat Valenciana segons la classificació obtinguda pel nombre de llicències i entitats de la federació autonòmica.  
5.2 Per a l'estudi i la valoració de les sol·licituds presentades es constituirà una comissió tècnica formada per tres representants de la Direcció General de l'Esport.  
5.3 Una vegada finalitzats els terminis previstos en la base anterior, la Direcció General de l'Esport disposarà de 30 dies naturals per a convocar la comissió d'avaluació, procedir a l'estudi i la valoració de les sol·licituds i elevar les propostes al conseller de Cultura, Educació i Ciència per a la seua resolució.  
5.4 La concessió o desestimació de subvencions a clubs d'elit serà comunicada per la Direcció General de l'Esport als interessats, i s'exposaran també públicament als taulers d'anuncis de la Conselleria de Cultura, Educació i Ciència i als de les direccions territorials d'Alacant, Castelló i València.  
Sisena. Obligacions dels beneficiaris  
6.1 Els beneficiaris de subvencions a clubs esportius estan obligats a:  
6.1.1 Justificar documentalment la seua participació en competicions durant la temporada 1995/96 i la realització de les despeses que se'n deriven.  
6.1.2 Comunicar l'obtenció de subvencions o ajudes per a la mateixa finalitat procedents d'altres administracions o d'ens públics o privats.  
6.1.3 Fer constar en tota informació o documentació pròpia de l'activitat, les competicions o els encontres oficials o amistosos, tant nacionals com internacionals, en què participe qualsevol dels seus equips, actes protocol·laris, etc., que l'esmentada activitat està subvencionada per la Conselleria de Cultura, Educació i Ciència.  
6.1.4 Participar o assistir a actes o activitats esportives o extraexportives, a sol·licitud de la Direcció General de l'Esport, de la manera en què s'acorde, que no afecte el desenvolupament normal de les activitats pròpies de l'entitat esportiva.  
6.1.5 El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
6.2 La concessió de la subvenció quedarà sense efecte si, durant aquest any, no es realitza l'activitat que en motivà la concessió, si deixen de posseir-se els requisits que es van exigir o si s'incompleixen, sense causa justificada, les condicions establides en aquesta convocatòria.  
Setena. Justificació de les subvencions a clubs  
7.1 Per a percebre la subvenció, els clubs beneficiaris hauran de presentar la documentació següent:  
a) Certificat que reculla el resum de despeses i el compte justificatiu corresponent a la subvenció de la Conselleria de Cultura, Educació i Ciència per al 1996, segons el model que figura com a annex VIII a aquesta ordre, acompanyat amb els justificants originals de la despesa.  
Els justificants integrants del compte justificatiu hauran de ser presentats, llistats i numerats correlativament. Els justificants que continguen més d'un document hauran d'anar numerats, també correlativament. Exemple: Justificant núm. 7, document 7/1, 7/2, ...  
Caldrà aportar un justificant bancari de la compra de divises que indique el contravalor oficial i, en tot cas, caldrà respectar les normes que estableix la Llei de Canvi vigent.  
b) Memòria d'activitats realitzades en l'actual temporada.  
7.2 Les subvencions a clubs es destinaran exclusivament a despeses de la temporada 1995/96 i derivades de la participació en competicions oficials, tals com desplaçaments, allotjaments, arbritratges, etc.  
7.3 El termini de justificació finalitzarà el 15 de setembre d'enguany.  
Vuitena. Seguiment de la subvenció  
La Conselleria de Cultura, Educació i Ciència es reserva el dret a realitzar un seguiment de les activitats subvencionades en aquesta convocatòria, i podrà exigir una explicació detallada de les despeses produïdes, fins i tot amb prova documental, fins a un any després de finalitzar les activitats. Així mateix, podrà suspendre qualsevol subvenció concedida quan, segons el seu parer, el club beneficiari incomplisca les obligacions contretes o es produïsca alguna modificació substancial en els fins previstos.  
Novena  
9.1 En tot el que no preveu aquesta ordre, els beneficiaris se sotmetran al que estableixen la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici 1996. Tot això, sense perjudici del règim d'infraccions i sancions previst en el títol IV del Text Refós de la Llei d'Hisenda Pública de la Generalitat Valenciana.  
9.2 La Direcció General de l'Esport podrà demanar totes aquelles informacions, aclariments o documents complementaris que considere necessaris per al seu assessorament.  
9.3 La Conselleria de Cultura, Educació i Ciència es reserva el dret a inspeccionar i comprovar el grau de compliment de les obligacions que el beneficiari té al seu càrrec.


Còpia Permalink ELI